Standarta grozījuma apstiprināšana ar aizsargātu nosaukumu apzīmēta vīna nozares produkta specifikācijā: paziņojuma publicēšana saskaņā ar Komisijas Deleģētās regulas (ES) 2019/33 17. panta 2. un 3. punktu

(2022/C 69/15)

Šis paziņojums ir publicēts saskaņā ar Komisijas Deleģētās regulas (ES) 2019/33 (1) 17. panta 5. punktu.

PAZIŅOJUMS PAR STANDARTA GROZĪJUMU, AR KO GROZA VIENOTO DOKUMENTU

“Manchuela”

PDO-ES-A0046-AM03

Paziņojuma datums: 2021. gada 18. novembrī.

APSTIPRINĀTĀ GROZĪJUMA APRAKSTS UN PAMATOJUMS

1. Analītiskās īpašības “atlikumcukuri” aprakstā izmantotās terminoloģijas saskaņošana ar spēkā esošajiem tiesību aktiem

Apraksts

Analītiskā īpašība “atlikumcukuri” ir pārdēvēta par “kopējo cukuru daudzumu, kas izteikts ar fruktozi un glikozi” saskaņā ar Komisijas 2018. gada 17. oktobra Īstenošanas regulas (ES) 2019/34 20. pantu, kas prasa noteikt kopējo cukuru daudzumu, izteiktu ar fruktozi un glikozi.

Grozījums attiecas uz produkta specifikācijas 2.1.1. punktu, bet vienoto dokumentu neietekmē.

Grozījuma veids: standarta

Ar šo grozījumu pielāgo terminoloģiju, ko izmanto, aprakstot fizikālās un ķīmiskās īpašības. Tas neietver nekādas galaprodukta izmaiņas; produkts saglabā saiknes aprakstā norādītās īpašības un profilu, kas izveidojies dabas faktoru un cilvēkfaktoru mijiedarbības rezultātā. Tāpēc uzskatāms, ka šis grozījums nevienā no Regulas (ES) 2019/33 14. panta 1. punktā minētajām kategorijām neietilpst.

Pamatojums

Panākt atbilstību iepriekš minētajām regulām.

2. Iedaļas par sarkanvīnu iekļaušana

Apraksts

Pievienota sarkanvīna kategorija. Iedaļas nosaukumā “Sarkanvīni, kas vecāki par vienu gadu, Crianza, Reserva un Gran reserva vīni” svītrota atsauce uz vīniem, kas vecāki par vienu gadu, un jaunais iedaļas virsraksts ir “Sarkanvīni, Crianza, Reserva un Gran reserva vīni”. Tas darīts tāpēc, ka tiek ražots tādas kategorijas vīns, kam piemīt iedaļā par jauniem sarkanvīniem izklāstītās analītiskās īpašības, taču tā organoleptiskās īpašības atšķiras no šādu jauno sarkanvīnu īpašībām, kā arī no to sarkanvīnu īpašībām, kas klasificēti kā Crianza, Reserva un Gran reserva vīni. Tāpēc ir pievienotas šīs kategorijas sarkanvīna specifiskās organoleptiskās īpašības.

Šis grozījums attiecas uz produkta specifikācijas 2.1.2. punktu un vienotā dokumenta 4. punktu.

Grozījuma veids: standarta

Šis grozījums neietver nekādas galaprodukta izmaiņas; produkts saglabā saiknes aprakstā norādītās īpašības un profilu, kas izveidojies dabas faktoru un cilvēkfaktoru mijiedarbības rezultātā. Tāpēc uzskatāms, ka šis grozījums nevienā no Regulas (ES) 2019/33 14. panta 1. punktā minētajām kategorijām neietilpst.

Pamatojums

Pašreizējā vīna tirgū tiek pieprasīti vīni ar konkrētām īpašībām, kas specifikācijā nebija paredzētas. Izmēģinājumi ar šāda veida vīnu ir notikuši jau vairāku gadu garumā. Cilmes vietas nosaukuma “Manchuela” iekšējā degustētāju žūrija uzskata, ka tam piemīt ar CVN “Manchuela” apzīmēto vīnu īpašības un profils, kas raksturots saiknes aprakstā.

3. Analītisko īpašību pārskatīšana

Apraksts

Sarkanvīnu minimālās krāsu intensitātes robežas samazināšana. CVN “Manchuela” ražošanas apgabalā tiek audzētas dažādu šķirņu vīnogas. No vienas puses, no “Garnacha Tintorera” šķirnes ogām tiek dabiski iegūti vīni ar ļoti augstu krāsas potenciālu. No otras puses, no “Monastrell” un “Garnacha Tinta” šķirnes ogām iegūst maigākus vīnus ar vidēju krāsas intensitāti.

Šis grozījums attiecas uz produkta specifikācijas 2. punktu, bet vienoto dokumentu neietekmē.

Grozījuma veids: standarta

Šis grozījums neietver nekādas galaprodukta izmaiņas; produkts saglabā saiknes aprakstā norādītās īpašības un profilu, kas izveidojies dabas faktoru un cilvēkfaktoru mijiedarbības rezultātā. Tāpēc uzskatāms, ka šis grozījums nevienā no Regulas (ES) 2019/33 14. panta 1. punktā minētajām kategorijām neietilpst.

Pamatojums

Pēdējo desmit gadu laikā tirgū kopumā bijis vērojams pieprasījums pēc vienšķirnes vīniem, kuri ir augļaināki un piesaista jaunas patērētāju paaudzes, kas iepazīst vīna kultūru.

Visu vīndarītavu speciālistiem jābūt vajadzīgajiem rīkiem tāda vīna ražošanai, kas ir pieprasīts iekšējā un starptautiskajā tirgū, bet vienlaikus saglabā ražošanas apgabala un vīnogu šķirņu īpašības.

Sarkanvīnu minimālās krāsu intensitātes samazināšana nemazina kvalitāti, gluži pretēji, tas palielinās dažādu vīnogu šķirņu potenciālu apgabalā un ļaus ražot izsmalcinātākus, kompleksākus un pievilcīgākus vīnus.

4. Izmaiņas organoleptisko īpašību aprakstā

Apraksts

Ir mainīts organoleptisko īpašību aprakstu formulējums.

Šis grozījums attiecas uz produkta specifikācijas 2.2. punktu un vienotā dokumenta 4. punktu.

Grozījuma veids: standarta

Šis grozījums pielāgo organoleptiskās īpašības, lai tās varētu labāk novērtēt sensorajā analīzē. Tas neietver produkta izmaiņas – produkts saglabā saiknes aprakstā norādītās īpašības un profilu, kas izriet no vides faktoru un cilvēkfaktoru mijiedarbības. Tāpēc uzskatāms, ka šis grozījums nevienā no Komisijas Deleģētās regulas (ES) 2019/33 14. panta 1. punktā minētajām kategorijām neietilpst.

Pamatojums

Lai sertifikācijas nolūkā īstenotu standartu UNE-EN-ISO 17065, ir jāmaina aizsargāto vīnu organoleptisko īpašību apraksts. Mērķis ir vīnu īpašības sasaistīt ar deskriptoriem, ko var novērtēt sensorās analīzes žūrija, kura atbilst standartā UNE-EN-ISO 17025 noteiktajiem kritērijiem.

5. Organoleptisko īpašību apraksts pēc sarkanvīnu kategorijas iekļaušanas

Apraksts

Pēc jaunas vīna kategorijas pievienošanas jānosaka tā organoleptiskās īpašības.

Šis grozījums attiecas uz produkta specifikācijas 2,2. punktu, bet vienoto dokumentu neietekmē.

Grozījuma veids: standarta

Šis grozījums neietver nekādas galaprodukta izmaiņas; produkts saglabā saiknes aprakstā norādītās īpašības un profilu, kas izveidojies dabas faktoru un cilvēkfaktoru mijiedarbības rezultātā. Tāpēc uzskatāms, ka šis grozījums nevienā no Regulas (ES) 2019/33 14. panta 1. punktā minētajām kategorijām neietilpst.

Pamatojums

ACVN iekļautās jaunās vīna kategorijas aprakstīšana.

6. Baltvīnu un sarkanvīnu ražošanā izmantoto īpašo vīndarības metožu pielāgošana

Apraksts

Šis grozījums attiecas uz produkta specifikācijas 3. punktu un vienotā dokumenta 5. punktu.

3.1. punkts. Baltvīni: prasība ražot vīnus nerūsošā tērauda tvertnēs ir svītrota, jo Mančuelā tos izgatavo citu veidu tvertnēs. Saražoto vīnu izcilā kvalitāte ir tāda pati.

3.4. punkts. Jauni sarkanvīni: vārdi “bez mizām” ir svītroti, jo konstatēts, ka mizu klātbūtne [raudzēšanas procesā] šo vīnu kvalitāti nemazina.

3.5. punkts: pievienotas sarkanvīna darīšanas metodes. Pēc vīna kategoriju uzskaitījuma grozīšanas un sarkanvīna pievienošanas ir konkretizētas vīndarības metodes.

3.13. punkts: pievienotas ledus vīna darīšanas metodes. Ledus vīni var būt dažādu specifikācijā iekļauto veidu baltvīni, sārtvīni un sarkanvīni, piemēram, jauni, ozolkoka mucās nogatavināti, izturēti vai mucās raudzēti vīni. Šos vīnus var ražot no jebkuras CVN “Manchuela” specifikācijā atļautas šķirnes vīnogām.

Grozījuma veids: standarta

Šis grozījums neietver nekādas galaprodukta izmaiņas; produkts saglabā saiknes aprakstā norādītās īpašības un profilu, kas izveidojies dabas faktoru un cilvēkfaktoru mijiedarbības rezultātā. Tāpēc uzskatāms, ka šis grozījums nevienā no Regulas (ES) 2019/33 14. panta 1. punktā minētajām kategorijām neietilpst.

Pamatojums

Ledus vīni Mančuelā jau vairākus gadus ir izstrādes stadijā. CVN “Manchuela” iekšējā degustētāju žūrija ir atzinusi, ka šāda veida vīns ir piemērots iekļaušanai specifikācijā. Iekļaušanu pamato vīna augstā kvalitāte un šo vīnu ražošanā izmantotajai vīnogu šķirnei raksturīgo īpašību spilgtā izpausme.

7. Vīnogu šķirņu “Tardana” (pazīstama arī kā “Planta Nova”), “Moscatel de Alejandría”, “Garnacha Blanca” un “Touriga Nacional” iekļaušana

Apraksts

Tiek iekļautas šādas šķirnes, kuru vīnogas izmanto vīnu darīšanā: “Tardana” (pazīstama arī kā “Planta Nova”), “Moscatel de Alejandría”, “Garnacha Blanca” un “Touriga Nacional”.

Grozīts produkta specifikācijas 6. punkts, bet vienoto dokumentu grozījums neietekmē, jo minētās šķirnes ir pievienotas kā sekundārās šķirnes.

Grozījuma veids: standarta

Šis grozījums neietver nekādas galaprodukta izmaiņas; produkts saglabā saiknes aprakstā norādītās īpašības un profilu, kas izveidojies dabas faktoru un cilvēkfaktoru mijiedarbības rezultātā. Tāpēc uzskatāms, ka šis grozījums nevienā no Regulas (ES) 2019/33 14. panta 1. punktā minētajām kategorijām neietilpst.

Pamatojums

Iepriekš minētās šķirnes Mančuelā tikušas audzētas vairākus gadus. Ir pierādīts, ka no tādu šķirņu vīnogām kā “Tardana”, “Moscatel de Alejandría”, “Garnacha Blanca” un “Touriga Nacional” tiek iegūti augstas kvalitātes vīni. CVN “Manchuela” iekšējā degustētāju žūrija jau gadiem ilgi seko līdzi šo vīnu attīstībai un kvalitātei. Ir pierādīta specifikācijā prasītā kvalitāte, kas nozīmē, ka šīs vīnogu šķirnes var iekļaut CVN “Manchuela” atļauto šķirņu sarakstā.

8. Regulatīvo atsauču un norāžu uz apstiprinātajām sertifikācijas strukūrām atjaunināšana

Apraksts

8. punkta pirmajā, otrajā un trešajā daļā un 9.2. punkta trešajā un devītajā daļā atsauce uz atceltajām regulām ir aizstāta ar atsauci uz spēkā esošajām regulām.

Šis grozījums attiecas uz produkta specifikācijas 8. un 9.2. punktu, bet vienoto dokumentu neietekmē.

Grozījuma veids: standarta

Šis grozījums ir atjauninājums. Tāpēc uzskatāms, ka šis grozījums nevienā no Komisijas Deleģētās regulas (ES) 2019/33 14. panta 1. punktā minētajām kategorijām neietilpst.

Pamatojums

Regulatīvo atsauču atjaunināšana.

9. Marķēšanas noteikumu grozījumi, ar ko iekļauj apzīmējumu Vino de Hielo [ledus vīns] un svītro divus tradicionālos apzīmējumus

Apraksts

Iekļauts apzīmējums Vino de Hielo, kas apzīmē vīnu, kurš ražots saskaņā ar specifikācijas 3.13. punktā izklāstītajiem nosacījumiem. Šā vīna analītiskās īpašības ir tādas, kādas noteiktas dažādu veidu vīniem. Ledus vīni var būt dažādu veidu baltvīni, sārtvīni un sarkanvīni, piemēram, jauni, ozolkoka mucās nogatavināti, izturēti vai mucās raudzēti vīni, kā noteikts specifikācijā. Tradicionālie apzīmējumi Superior un Rancio [ilgstoši izturēts] svītroti.

Šis grozījums attiecas uz specifikācijas 8. punktu un vienotā dokumenta 9. punktu.

Standarta grozījums.

Šis grozījums neietver nekādas galaprodukta izmaiņas; produkts saglabā saiknes aprakstā norādītās īpašības un profilu, kas izveidojies dabas faktoru un cilvēkfaktoru mijiedarbības rezultātā. Tāpēc uzskatāms, ka šis grozījums nevienā no Regulas (ES) 2019/33 14. panta 1. punktā minētajām kategorijām neietilpst.

Pamatojums

Apzīmējuma Vino de Hielo izmantošanas nosacījumu noteikšana un neizmantoto apzīmējumu svītrošana.

VIENOTAIS DOKUMENTS

1. Produkta nosaukums

Manchuela

2. Ģeogrāfiskās izcelsmes norādes veids

ACVN – aizsargāts cilmes vietas nosaukums

3. Vīnkopības produktu kategorijas

1. Vīns

5. Kvalitatīvs dzirkstošais vīns

4. Vīna vai vīnu apraksts

1. Baltvīns, mucās raudzēts baltvīns un sārtvīni, sausi

ĪSS APRAKSTS

Baltvīnu krāsa ir dzeltena, bet ne dzintaraina. Tie ir dzidri un gaiši, primārajiem aromātiem bagāti.

Mucās raudzētie vīni ir dzidri, ar vidējas intensitātes primārajiem aromātiem, kas līdzsvaroti ar mucas aromātiem. Pēcgarša atgādina primāros un mucas aromātus.

Sārtvīnu krāsa var būt visos sārtajos toņos. Tie ir dzidri un caurspīdīgi. Primārie aromāti. Sabalansēta garša; var piemist noteiktas pakāpes ass skābums un/vai rūgtenums.

* Maksimālais kopējais spirta saturs atbilst attiecīgajos ES tiesību aktos noteiktajām robežvērtībām.

* Maksimālais sēra dioksīda saturs atbilst attiecīgajos ES tiesību aktos noteiktajām robežvērtībām.

Vispārīgās analītiskās īpašības Maksimālais kopējais spirta saturs (tilp. %) Minimālais faktiskais spirta saturs (tilp. %) 10,5 Minimālais kopējais skābums 4,5 grami uz litru (izteikts vīnskābē) Maksimālais gaistošais skābums (miliekvivalentos uz litru) 10 Maksimālais kopējais sēra dioksīda saturs (miligramos uz litru)

2. Baltvīns, mucās raudzēts baltvīns un sārtvīni, vidēji sausi, pussaldi un saldi

ĪSS APRAKSTS

Šo vīnu izskats un aromāts atgādina citu tāda paša veida sauso vīnu izskatu un aromātu. Sabalansēta garša, var piemist noteiktas pakāpes ass skābums un/vai rūgtenums, kas nav ne vājš, ne pārmērīgs.

* Maksimālais kopējais spirta saturs atbilst attiecīgajos ES tiesību aktos noteiktajām robežvērtībām.

* Maksimālais kopējais sēra dioksīda saturs atbilst attiecīgajos ES tiesību aktos noteiktajām robežvērtībām.

Vispārīgās analītiskās īpašības Maksimālais kopējais spirta saturs (tilp. %) Minimālais faktiskais spirta saturs (tilp. %) 9 Minimālais kopējais skābums 4,5 grami uz litru (izteikts vīnskābē) Maksimālais gaistošais skābums (miliekvivalentos uz litru) 10 Maksimālais kopējais sēra dioksīda saturs (miligramos uz litru)

3. Sarkanvīni: jauni, mucās raudzēti, ozolkoka mucās nogatavināti, oglekļa dioksīda vidē macerēti sarkanvīni, sausi

ĪSS APRAKSTS

Sarkanvīni ir izteiksmīgi, tie var būt dažādās krāsās, sākot no violetiem toņiem līdz oranžai, brūnai un granātsarkanai krāsai. Aromāti ietver tīrus primāros un dārzeņu aromātus; nobaudot jūtama bagātīga garša, noturīga pēcgarša un plašs garšas nianšu klāsts.

Mucās raudzētie vīni ir dzidri, ar augļu un/vai ziedu primārajiem aromātiem, ar vidēju intensitāti, ko līdzsvaro mucas aromāti. Pēcgarša atgādina primāros un mucas aromātus.

* Maksimālais kopējais spirta saturs atbilst attiecīgajos ES tiesību aktos noteiktajām robežvērtībām.

* Maksimālais kopējais sēra dioksīda saturs atbilst attiecīgajos ES tiesību aktos noteiktajām robežvērtībām.

Vispārīgās analītiskās īpašības Maksimālais kopējais spirta saturs (tilp. %) Minimālais faktiskais spirta saturs (tilp. %) 12 Minimālais kopējais skābums 4,5 grami uz litru (izteikts vīnskābē) Maksimālais gaistošais skābums (miliekvivalentos uz litru) 13,3 Maksimālais kopējais sēra dioksīda saturs (miligramos uz litru)

4. Crianza, Reserva un Gran reserva sarkanvīni

ĪSS APRAKSTS

Izturētie vīni ir sarkanā krāsā, malās var parādīties dzidri gaišbrūni vai okera toņi. Primārie un terciārie aromāti ir dzidri, iespējami ievārījuma aromāti. Garšas ziņā šie vīni ir tīri un līdzsvaroti, ar vidēji līdz spilgti izteiktu tanīnu raksturu un noturīgu un harmonisku pēcgaršu.

* Maksimālais kopējais spirta saturs atbilst attiecīgajos ES tiesību aktos noteiktajām robežvērtībām.

* Maksimālais sēra saturs: 160 mg/l, ja cukuru saturs ≥ 5 g/l

Vispārīgās analītiskās īpašības Maksimālais kopējais spirta saturs (tilp. %) Minimālais faktiskais spirta saturs (tilp. %) 12 Minimālais kopējais skābums 4,5 grami uz litru (izteikts vīnskābē) Maksimālais gaistošais skābums (miliekvivalentos uz litru) 20 Maksimālais kopējais sēra dioksīda saturs (miligramos uz litru) 140

5. Augstas kvalitātes dzirkstošie baltvīni un sārtvīni

ĪSS APRAKSTS

Šajā kategorijā ietilpst baltvīni un sārtvīni. Tie ir dzidri un gaiši, ar nelielu un noturīgu burbuļu putām. Primārie un/vai sekundārie aromāti. Dažas nianses var veidoties atkarībā no tā, cik ilgi vīns izturēts mucās. Garšas ziņā šie vīni ir līdzsvaroti, ar vidēji noturīgu pēcgaršu, kurā jūtami primārie un/vai sekundārie aromāti.

* Maksimālais kopējais spirta saturs atbilst attiecīgajos ES tiesību aktos noteiktajām robežvērtībām.

* Maksimālais kopējais sēra dioksīda saturs atbilst attiecīgajos ES tiesību aktos noteiktajām robežvērtībām.

Vispārīgās analītiskās īpašības Maksimālais kopējais spirta saturs (tilp. %) Minimālais faktiskais spirta saturs (tilp. %) 10,5 Minimālais kopējais skābums 4,5 grami uz litru (izteikts vīnskābē) Maksimālais gaistošais skābums (miliekvivalentos uz litru) 11,66 Maksimālais kopējais sēra dioksīda saturs (miligramos uz litru)

5. Vīndarības metodes

5.1. Īpašās vīndarības metodes

Īpašā vīndarības metode

Baltvīniem – īsa aukstā macerācija un nostādināšana. Raudzēšana kontrolētā temperatūrā zem 18° C, tvertnēs vai ozolkoka mucās, pilnīgi vai daļēji (vismaz 75 %).

Sārtvīniem – macerācija 4–12 stundas temperatūrā, kas zemāka par 24 °C. Nostādināšana un lēna raudzēšana vismaz piecas dienas kontrolētā temperatūrā zem 18 °C.

Sarkanvīniem — macerācija ar mizām vismaz 48 stundas kontrolētā temperatūrā zem 28 °C. Pēc atdalīšanas un presēšanas raudzēšana turpinās temperatūrā zem 25 °C.

Ledus vīnam — vīnogas jānovāc, kad vīnogulājos temperatūra ir –5 °C vai zemāka, t. i., kad ogas ir sasalušas. Tās tiek spiestas sasalušas, bez iepriekšējas atdalīšanas no ķekariem.

Vīni tiek izturēti mucās.

5.2. Maksimālais ražas iznākums

1. Baltogu šķirņu vīnogulāji ar kroņveida vai kausveida vainagu 7 860 kg vīnogu no hektāra

2. Baltogu šķirņu vīnogulāji ar kroņveida vai kausveida vainagu 55 hl no hektāra

3. Sarkanogu šķirņu vīnogulāji ar kroņveida vai kausveida vainagu 6 430 kg vīnogu no hektāra

4. Sarkanogu šķirņu vīnogulāji ar kroņveida vai kausveida vainagu 45 hl no hektāra

5. Baltogu šķirņu vīnogulāji, kas audzēti uz špalerām 11 430 kg vīnogu no hektāra

6. Baltogu šķirņu vīnogulāji, kas audzēti uz špalerām 80 hl no hektāra

7. Sarkanogu šķirņu vīnogulāji, kas audzēti uz špalerām 10 000 kg vīnogu no hektāra

8. Sarkanogu šķirņu vīnogulāji, kas audzēti uz špalerām 70 hl no hektāra

6. Noteiktais ģeogrāfiskais apgabals

Ģeogrāfiskais apgabals aptver teritoriju, kas atrodas Cuenca provinces dienvidaustrumos un Albacete provinces ziemeļrietumos, starp Júcar un Cabriel upēm.

7. Galvenās vīna vīnogu šķirnes

“BOBAL”

“CABERNET SAUVIGNON”

“GARNACHA TINTA”

“MACABEO – VIURA”

“TEMPRANILLO – CENCIBEL”

“VERDEJO”

8. Saiknes apraksts

Ražošanas apgabals atrodas starp divu upju ielejām. To raksturo māla augsnes, kuru pamatā ir abu upju sanestie kaļķakmens nogulumi. Gaisa temperatūra ir augsta, laikā no maija līdz septembrim lietus gandrīz nav, un teritorijā ir liels daudzums saules gaismas stundu. Pateicoties visiem šiem faktoriem, tiek audzēti vietējās šķirnes “Bobal” vīnogulāji. No tiem tiek iegūti delikāti un izteikti aromātiski vīni ar augļu un ziedu niansēm, lielisku skābumu un izcilu krāsas intensitāti. Vīni nezaudē intensīvo krāsu, kas tos atšķir no citiem vīniem to augstā polifenolu satura, zemās pH vērtības un augstā IPT (kopējo polifenolu skaitļa) dēļ, un šīs īpašības var iegūt bez ilgas macerācijas.

9. Būtiski papildu nosacījumi (iepakojums, marķējums, citas prasības)

Tiesiskais regulējums:

valsts tiesību akti

Papildu nosacījuma veids:

papildu noteikumi attiecībā uz marķējumu

Nosacījuma apraksts

Ar aizsargāto cilmes vietas nosaukumu “Manchuela” apzīmēto augstas kvalitātes dzirkstošo vīnu etiķetēs drīkst izmantot apzīmējumus Premium un Reserva.

Ja vīni izgatavoti, kā aprakstīts 3.13. punktā, var izmantot apzīmējumu Vino de Hielo. Šā vīna analītiskās īpašības ir tādas, kādas noteiktas dažādu veidu vīniem. Ledus vīni var būt dažādu veidu baltvīni, sārtvīni un sarkanvīni, piemēram, jauni, ozolkoka mucās nogatavināti, izturēti vai mucās raudzēti vīni, kā noteikts specifikācijā.

Saite uz produkta specifikāciju

http://pagina.jccm.es/agricul/paginas/comercial-industrial/consejos_new/pliegos/Pliego_de_condiciones_manchuela_20210421_mp.pdf

(1) OV L 9, 11.1.2019., 2. lpp.